
Fémhabok termikus viselkedésének vizsgálata

Kulcsszavak: numerikus szimuláció; érzékenységvizsgálat; effektív hővezetési modell; modern anyagok; habosított anyagok
A különböző habosított anyagok használata egyre inkább elterjed a mérnöki gyakorlatban. A polimer
habok már széles körben elterjedtek, viszont kedvező tulajdonságaik miatt a fémhabok is egyre
népszerűbbek. Mivel sűrűségük kisebb, mint a homogén mátrixanyag sűrűsége, ezért kiválóan
alkalmazhatók szerkezeti elemként. Kiváló merevséggel rendelkeznek tömegükhöz képest, illetve a
csillapítási képességük akár 10-szer nagyobb is lehet, mint a homogén fémé [1]. Mivel egységnyi
térfogaton sokkal nagyobb felülettel rendelkeznek, mint a homogén fém, alkalmazhatók
hűtőbordaként, de nyitott cellás típusaik hőcserélőként is.

A fémhabok kutatása napjainkban is aktívan folyik, hiszen használatuk csak most kezd elterjedni az
iparban. Emiatt modellezésük is fontos feladat, hiszen ez elengedhetetlen a gyorsabb és pontosabb
tervezéshez. Azonban, mivel szerkezetük jóval bonyolultabb, mint egy homogén testé, ezért
modellezésük is sokkal összetettebb feladat, mind szilárdsági, mind hőtani szempontból.

Ebben a dolgozatban bemutatom a fémhabok termikus viselkedésének leírására használt modelleket.
Ezután felállítok egy térben egydimenziós modellt, a hőimpulzus-kísérlet peremfeltételeit
felhasználva, amelyben figyelembe veszem az üregeket, az üregekben lévő hőátadást és hőmérsékleti
sugárzást is. Ezután létrehozok egy explicit numerikus megoldót, végül pedig megvizsgálom a modell
érzékenységét a különböző paramétereinek változtatására, és összefüggéseket keresek az eddig
használt és az általam felállított modell között.

